Håbrann

Håbrann (Lamna nasus) er en hai i håbrannfamilien. Den er utbredt i tempererte og kalde hav over hele verden. I Norge kan den oppnå en lengde på ca. 3 m og en vekt på ca. 200 kg.

Håbrannens kjøtt er velsmakende, og kan minne om kalvekjøtt. I tillegg til kjøttet har også leveren og huden økonomisk betydning.

Håbrann lever også i Middelhavet hvor den er både observert og fanget på stranden i Tarragona nær Barcelona. Den skal ikke være farlig for mennesker, men kan i enkelte tilfeller bite dykkere med harpunert fisk.

Håbrannen har status sårbar i IUCNs rødliste. Arten er også rødlistet i Norsk rødliste for arter, til Sårbar (VU). Kategorien skulle egentlig vært Sterkt truet (EN) hvis man bare så på Norge, men så ble den satt ned et trinn til VU fordi det går bra med arten i områdene rundt - og man anser at arten vil kunne innvandre derfra hvis den blir borte hos oss.

Utbredelse 
Håbrannens levesteder strekker seg fra de nordøstlige delene av Nord-Amerika til Grønland og fra nordvestkysten av Afrika til Island, Norge og Russlands nordvestkyst. På den sørlige halvkule forekommer den fra 30° til 60° sør.

Føde 
Håbrann regnes som en opportunistisk jeger som jakter hovedsakelig på makrell og sild.

Forplantning 
Håbrannen er kjønnsmoden i 12–13-årsalderen og føder levende unger.

Referanser

Eksterne lenker

Litteratur 
 Torsvik, Mortensen, Nedreaas (red.) Fiskeribiologi ISBN 82-529-1720-8

Norske haier
Fisker formelt beskrevet i 1788
Fisker på norsk rødliste
Sårbare arter på IUCNs rødliste
Fisk i Middelhavet
Haier
Dyr formelt beskrevet av Pierre Joseph Bonnaterre